Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για τη θέσπιση ειδικών και προσωρινών μέτρων σχετικά με την πρόσληψη υπαλλήλων των Ευρωπαϊκών Κοινοτήτων με την ευκαιρία της προσχώρησης της Κύπρου, της Εσθονίας, της Ουγγαρίας, της Λετονίας, της Λιθουανίας, της Μάλτας, της Πολωνίας, της Τσεχικής Δημοκρατίας, της Σλοβακίας και της Σλοβενίας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η προσεχής διεύρυνση της Ευρωπαϊκής Ένωσης θέτει τα Όργανα της ΕΚ ενώπιον πολλών προκλήσεων, τουλάχιστον στο πεδίο της διαχείρισης των ανθρώπινων πόρων. Αντικείμενο του συνημμένου σχεδίου κανονισμού είναι η όψη της διεύρυνσης που αφορά τις προσλήψεις.

Στις προηγούμενες διευρύνσεις είχαν εγκριθεί ειδικά μέτρα για την πρόσληψη υπηκόων των χωρών που προσχωρούσαν στην Ένωση. Προς τούτο απαιτείτο η έκδοση κανονισμού του Συμβουλίου ο οποίος προέβλεπε προσωρινή παρέκκλιση από τις οικείες διατάξεις του Κανονισμού Υπηρεσιακής Κατάστασης των υπαλλήλων (ΚΥΚ) [1] τις σχετικές με τις προσλήψεις.

[1] Για την προσχώρηση της Αυστρίας, της Φινλανδίας και της Σουηδίας, βλ. ΕΕ L 66 της 24/3/1995, σ. 1.

Η τωρινή διαδικασία διεύρυνσης είναι και η σπουδαιότερη την οποία ανέλαβε ποτέ να πραγματοποιήσει η Ένωση. Την 1η Μαΐου 2004 υπάρχει πιθανότητα να ενταχθούν στην Ένωση μέχρι και δέκα νέα κράτη μέλη.

Το μέγεθος και μόνον της διεύρυνσης αυτής τη διακρίνει από τις παλαιότερες διευρύνσεις. Έτσι, το συνημμένο σχέδιο κανονισμού περιλαμβάνει αρκετούς νεωτερισμούς, σε σύγκριση με τους προηγούμενους παρόμοιους κανονισμούς. Τα κύρια χαρακτηριστικά της προτάσεως είναι :

1. η παρέκκλιση από τον ΚΥΚ προτείνεται να διαρκέσει μέχρι τις 31/12/2010 - περισσότερο από αυτό που προβλεπόταν στις προηγούμενες διευρύνσεις - ενώ για την Αυστρία, τη Φινλανδία και τη Σουηδία η αντίστοιχη παρέκκλιση κάλυπτε 5 χρόνια. Η αποκτηθείσα με αυτή τη διεύρυνση πείρα απέδειξε ότι 5 χρόνια δεν ήταν στην πράξη αρκετά, ως μεταβατική περίοδος, γι´αυτό και προτείνεται στην παρούσα περίπτωση διάρκεια 7 ετών.

2. ο κανονισμός προβλέπει τη διοργάνωση διαγωνισμών για την επιλογή, σε εθνική βάση, υπαλλήλων προερχομένων από τα νέα κράτη μέλη. Οι υπήκοοι των σημερινών κρατών μελών θα αποκλείονται από τέτοιους διαγωνισμούς.

3. διαγωνισμοί, αποκλειστικά για υπηκόους των νέων κρατών μελών, μπορούν να πραγματοποιούνται και να καταρτίζονται πίνακες επιτυχόντων υποψηφίων, πριν την προσχώρηση των κρατών αυτών στην Ένωση. Κανονικά ένα κράτος πρέπει να έχει ενταχθεί στην Ένωση πριν να μπορούν να διοριστούν οι υπήκοοί του ως υπάλληλοι σε κάποια θέση των Οργάνων της ΕΚ.

4. τα Όργανα έχουν τη δυνατότητα να προβλέπουν παρεκκλίσεις από τη δέσμευση για δημοσίευση των κενών θέσεων εντός των Οργάνων. Ωστόσο, τα Όργανα δύνανται να προβαίνουν στη δημοσίευση των κενών θέσεων εφόσον το επιθυμούν.

5. η προαναφερόμενη στο σημείο 1) μεταβατική περίοδος είναι 7ετής. Στη διάρκεια της περιόδου αυτής θα καταστεί επίσης αναγκαίο να αντικατασταθούν οι αποχωρούντες από την υπηρεσία υπάλληλοι που προέρχονται από τα σημερινά κράτη μέλη. Συνεπώς, ο κανονισμός αυτός επίσης προβλέπει τη δυνατότητα διοργάνωσης διαγωνισμών για την επιλογή υπηκόων των σημερινών 15 κρατών μελών κατά τη διάρκεια της μεταβατικής περιόδου. Οι υπήκοοι των μελλοντικών κρατών μελών θα αποκλείονται από τους διαγωνισμούς αυτούς.

Κάθε όργανο θα προσδιορίζει τον αριθμό των υπαλλήλων, των προερχομένων από τις υποψήφιες χώρες, των οποίων θα προβλέπεται η πρόσληψη βάσει των διατάξεων αυτού του κανονισμού περί παρεκκλίσεως.

2003/0123 (CNS)

Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για τη θέσπιση ειδικών και προσωρινών μέτρων σχετικά με την πρόσληψη υπαλλήλων των Ευρωπαϊκών Κοινοτήτων με την ευκαιρία της προσχώρησης της Κύπρου, της Εσθονίας, της Ουγγαρίας, της Λετονίας, της Λιθουανίας, της Μάλτας, της Πολωνίας, της Τσεχικής Δημοκρατίας, της Σλοβακίας και της Σλοβενίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη :

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 283,

την πρόταση της Επιτροπής, που υπεβλήθη μετά από γνωμοδότηση της Επιτροπής Κανονισμού Υπηρεσιακής Κατάστασης,

τη γνώμη του Ευρωπαϊκού Κοινοβουλίου [2],

[2] ΕΕ C [...] της [...], σ. [...]

τη γνώμη του Δικαστηρίου [3],

[3] Γνώμη που διατυπώθηκε στις

τη γνώμη του Ελεγκτικού Συνεδρίου [4],

[4] Γνώμη που διατυπώθηκε στις

Εκτιμώντας τα εξής :

(1) Είναι σκόπιμο, με την ευκαιρία της προβλεπόμενης προσχώρησης της Κύπρου, της Εσθονίας, της Ουγγαρίας, της Λετονίας, της Λιθουανίας, της Μάλτας, της Πολωνίας, της Τσεχικής Δημοκρατίας, της Σλοβακίας και της Σλοβενίας, να θεσπισθούν, σε προσωρινή βάση, ειδικά μέτρα τα οποία θα παρεκκλίνουν του Κανονισμού Υπηρεσιακής Κατάστασης των υπαλλήλων των Ευρωπαϊκών Κοινοτήτων.

(2) Επίσης, λαμβανομένου υπόψη του αριθμού τόσο των ενδιαφερομένων από την προσχώρηση χωρών όσο και των δυνητικά ενδιαφερομένων προσώπων, τα μέτρα αυτά, αν και προσωρινά, πρέπει να τυγχάνουν εφαρμογής στη διάρκεια ενός σημαντικού χρονικού διαστήματος, αναλόγου προς την ιδιαίτερη κατάσταση που έχει έτσι δημιουργηθεί. προς το σκοπό αυτό, φαίνεται ενδεδειγμένη μια χρονική περίοδος που να λήγει στις 31 Δεκεμβρίου 2010.

(3) Αυτές οι εξαιρετικές περιστάσεις δικαιολογούν επίσης τη δυνατότητα, εφόσον παρίσταται ανάγκη, να διοργανώνονται γενικοί διαγωνισμοί αποκλειστικά για τους υπηκόους των 15 σημερινών κρατών μελών, με σκοπό τη διασφάλιση της τήρησης της διατυπούμενης στο άρθρο 27 του ΚΥΚ αρχής, σύμφωνα με την οποία οι υπάλληλοι πρέπει να προσλαμβάνονται στην ευρύτερη δυνατή γεωγραφική βάση.

(4) Το εξαιρετικό εύρος της παρούσας προσχώρησης δικαιολογεί επίσης την έκδοση του παρόντος κανονισμού πριν την προβλεπόμενη για την προσχώρηση ημερομηνία, κατά τρόπο που να μπορούν να ληφθούν όλα εκείνα τα προπαρασκευαστικά μέτρα βάσει των οποίων θα μπορούν οι σχεδιαζόμενες προσλήψεις να διενεργηθούν το ταχύτερο δυνατόν μετά την πραγματική ημερομηνία προσχώρησης.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Μέχρι τις 31 Δεκεμβρίου 2010 θα είναι δυνατή η πλήρωση κενών θέσεων με το διορισμό, μετά την ημερομηνία προσχώρησης των ενδιαφερομένων χωρών, υπηκόων της Κύπρου, της Εσθονίας, της Ουγγαρίας, της Λετονίας, της Λιθουανίας, της Μάλτας, της Πολωνίας, της Τσεχικής Δημοκρατίας, της Σλοβακίας και της Σλοβενίας, κατά παρέκκλιση του άρθρου 4 δεύτερο και τρίτο εδάφιο, του άρθρου 7 παράγραφος 1, του άρθρου 27 τρίτο εδάφιο και του άρθρου 29 παράγραφος 1 στοιχεία α), β) και γ) του Κανονισμού Υπηρεσιακής Κατάστασης των υπαλλήλων των Ευρωπαϊκών Κοινοτήτων, (εφεξής « ο ΚΥΚ »), εντός του ορίου των προβλεπομένων για το σκοπό αυτό θέσεων, λαμβανομένων κατά περίπτωση υπόψη των αποφάσεων στα πλαίσια κατάρτισης του προϋπολογισμού.

2. Οι διορισμοί στις σχετικές θέσεις θα αποφασίζονται:

2.1. για όλους τους βαθμούς, μετά την προσχώρηση των ενδιαφερομένων χωρών. και

2.2. εξαιρουμένων των βαθμών A1 και A2, μετά από διαγωνισμούς βάσει τίτλων και εξετάσεων που θα διοργανώνονται σύμφωνα με τους όρους του παραρτήματος III του ΚΥΚ.

Άρθρο 2

Μέχρι τις 31 Δεκεμβρίου 2010, μπορούν να διοργανώνονται γενικοί διαγωνισμοί αποκλειστικά για τους υπηκόους των δεκαπέντε σημερινών κρατών μελών.

Άρθρο 3

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος